XXX. Jubileumi Országos Tudományos Diákköri Konferencia –
a magyar felsőoktatás legnagyobb hallgatói tudományos fóruma

A Magyar Tudományos Akadémia (MTA) és a Nemzeti Erőforrás Minisztérium (NEFMI) fővédnökségével az Országos Tudományos Diákköri Tanács (OTDT), valamint 16 egyetemi és főiskolai kar az ország 11 városában 2011. április 6. és 29. között megrendezi a XXX. Jubileumi Országos Tudományos Diákköri Konferenciát (OTDK). A XXX. Jubileumi OTDK kiemelkedő jelentőségű a magyar felsőoktatás történetében, ahol 4470, az intézményekben szakemberek által előzsűrizett és ott kiválónak minősített pályamunka 5000 szerzője mutatja be és méri össze kötelező tanulmányokon felüli önképzőköri munkájának eredményeit, akiket 5500 témavezető és konzulens készített fel.
A hatvanéves múltra visszatekintő tudományos diákköri mozgalom e jeles eseménye lehetőséget teremt a Kárpát-medence legtehetségesebb egyetemista és főiskolás diákjainak bemutatkozására, emellett fórumot biztosít a fiatalok számára az intézményközi tudományos véleménycserére. A konferencián 2011-ben az OTDT nemzetközi megállapodásainak köszönhetően már jelentős számban vesznek részt erdélyi, felvidéki, kárpátaljai és vajdasági fiatalok és tanárok, ezzel erősítve a határon túli magyarság részvételét a hazai tudományos életben. 
Az Országos Tudományos Diákköri Konferencia háromfordulós rendszer. Az első fordulóban a felsőoktatási intézmények és karaik helyi konferenciáin ismertetik a fiatal szerzők a mester-tanítvány közös munkálkodás során születő kutatási eredményeiket összefoglaló pályamunkáikat. Szakértő zsűrik bírálják el a műveket, és választják ki azokat, amelyeket javasolnak az OTDK-n történő megmérettetésre. A XXX. Jubileumi OTDK-t megelőzően az intézmények összesen 1600 helyi TDK-konferenciát rendeztek, amelyeken 13 000 dolgozattal mintegy 15 000 szerző szerepelt. A 13 000  megvitatott pályamunkából 6749 esetében született javaslat az OTDK-n történő bemutatásra.

Közülük kerültek ki azok a pályázók, akik a XXX. Jubileumi OTDK 16 tudományterületi szekciójában mutatkozhatnak be, egy-egy szűkebb témakörben (tagozatban) összemérve eredményeiket. Az országos konferenciasorozat 408 tagozatának zsűritagjai minden esetben a tudományos és szakmai élet legkiválóbb szereplői, akadémikusok, akadémiai doktorok, professzorok, kutatók, PhD doktorok, valamint fiatal doktoranduszok, akik szinte valamennyien maguk is szerepeltek korábban OTDK-n.

A tagozati első helyezettek pályázhatnak a Pro Scientia Aranyéremre, amelynek több körben történő odaítélési eljárása jelenti az OTDK harmadik fordulóját. Ez a többszintű folyamat biztosítja, hogy a 15 000 fiatal közül a legkiválóbb 48 kaphassa meg a teljes hallgatói életutat elismerő kitüntetést. A Pro Scientia Aranyérem kitüntetéseket az OTDT elnöke és a Magyar Tudományos Akadémia elnöke közösen adják át a Magyar Tudományos Akadémia Dísztermében 2011. november 23-án. A kitüntetés mellé járó anyagi támogatást ez évben is Dr. Csányi Sándor, az OTP Bank Nyrt. elnök-vezérigazgatója biztosítja.
Az, hogy immár harmincadik alkalommal (ez már hatvan esztendőt jelent), magas színvonalon, minden eddiginél több résztvevővel kerül sor a konferenciasorozatra, egyértelműen jelzi, hogy a felsőoktatásban jelentős számú hallgatónak van igénye a minőségi képzésre, ennek kommunikálása pedig közös feladatunk.
A XXX. Jubileumi OTDK szekcióüléseinek részletes programja az OTDT honlapján (http://www.otdt.hu) megtekinthető. Emellett dr. Cziráki Szabina, az OTDT titkára készséggel ad tájékoztatást (tel.: 06 (30) 241-5313, e-mail: titkar@otdt.hu).
Szeretettel hívjuk és várjuk a sajtó képviselőit a XXX. Jubileumi OTDK rendezvényeire!

A XXX. Jubileumi

Országos Tudományos Diákköri Konferencia

kiemelt programjai – 2011. április
__________________________________________________________________________________________
Országos megnyitó

Rendezvény:                 Agrártudományi Szekció
Rendező intézmény:     Pannon Egyetem Georgikon Kar
A megnyitó helyszíne:  Balaton Színház, Nagyterem
  Keszthely, Kossuth Lajos utca 28.
A megnyitó időpontja:  2011. április 6., 10.00
A megnyitón részt vesz:

Dr. Ángyán József parlamenti államtitkár, Vidékfejlesztési Minisztérium
Dr. Dux László felsőoktatásért felelős helyettes államtitkár, Nemzeti Erőforrás Minisztérium
Dr. Németh Tamás, a Magyar Tudományos Akadémia főtitkára

Dr. Szendrő Péter, az Országos Tudományos Diákköri Tanács elnöke

A szekcióülések országos záró rendezvénye

Rendezvény:                Kémiai és Vegyipari Szekció
Rendező intézmény:    Pécsi Tudományegyetem Természettudományi Kar
A záróülés helyszíne:  Pécsi Tudományegyetem Bölcsészettudományi Kar
Vargha Damján Konferenciaterem

Pécs, Ifjúság útja 6.
A záróülés időpontja:  2011. április 29., 10.00
Kapcsolat:

dr. Cziráki Szabina, az OTDT titkára

E-mail: titkar@otdt.hu
Tel.:  06 (30) 241-5313

